**LECTIO DIVINA**

**IT-XXX ĦADD MATUL IS-SENA**

Sena Ċ

**Lq 18, 9-14**

Anki din il-parabbola – tal-Fariżew u l-pubblikan – tinsab f’*Lq* biss. *Lq* jkompli l-eżortazzjoni dwar l-importanza tat-talb fil-ħajja tal-Insara. Jekk fil-parabbola ta’ qabel (tal-imħallef u l-armla) nsibu l-insistenza li d-dixxipli “*għandhom jitolbu dejjem bla ma jaqtgħu*” (18, 1), hawn naraw b’liema mod għandhom jitolbu, u kif għandha tkun ir-relazzjoni tagħhom ma’ Alla. Hemm talb li hu espressjoni ta’ fidi vera – dik il-fidi li l-Knisja għandha żżomm ħajja fuq l-art sakemm Bin il-bniedem jerġa jiġi (ara 18, 8) – u hemm talb li hu sempliċiment espressjoni ta’ ħtiġijiet umani, mingħajr għarfien tassew ta’ min hu Ġesù (ara 17, 11-19)

Din is-silta mhijiex biss reazzjoni ta’ Ġesù għal żewġ modi ta’ qima lil Alla, imma wkoll konferma oħra tal-attitudni li Ġesù għandu lejn il-Fariżej (ara 7, 36-50) u lejn il-pubblikani (ara 5, 29-32). Hija importanti wkoll ir-riferenza għall-ġustifikazzjoni, tema reliġjuża ċentrali fil-Palestina ta’ dak iż-żmien. Ġesù jindika b’liema mod il-bniedem jista’ jiksibha mingħand Alla.

**v. 9:**  **Kien hemm uħud li kienu jafdaw fihom infushom li huma ġusti u kienu jmaqdru lill-oħrajn. Ġesù qalilhom din il-parabbola:**

Għalkemm *Lq* ma jidentifikax dawk l-“uħud” bħala Fariżej, jista’ jkun li l-kliem li Ġesù kien diġa qalilhom jindika li hawnhekk ukoll qed jirreferi għalihom: “*Intom dawk li tagħmluha ta’ nies sewwa f’għajnejn il-bnedmin. Imma Alla qalbkom jafha. Għax dak li f’għajnejn il-bnedmin hu kbir, quddiem Alla hu mistkerrah.*” (16, 15). Madanakollu r-riferiment huwa għal grupp ikbar ta’ nies, għal tendenza umana li wieħed jinsa l-bżonn li jiġi salvat u jiffoka biss fuq il-ħiliet u l-merti tiegħu. Diġa Eżekjel jiftaħ għajnejn in-nies ta’ żmien: “*Jekk jien ngħid lill-bniedem ġust li jgħix żgur, u jafda fis-sewwa tiegħu u jagħmel il-ħażen, is-sewwa tiegħu ma niftakarhulux*” (*Eżek* 33, 13). Is-*Salm* 49 jiftaħ għajnejn “*min jittama fih innifsu*” u “*min jitgħaxxaq bi frugħatu*” (v. 14). Min-naħa l-oħra “*hieni l-bniedem li jqiegħed fil-Mulej it-tama tiegħu*” (40, 5). Il-bniedem li jixtieq ikollu relazzjoni ma’ Alla għandu jżomm f’moħħu l-mod ta’ kif Alla jibni relazzjoni: “*Għax il-Mulej ma jarax bħalma jara l-bniedem, dak biss li jidher fl-għajn, imma l-qalb*” (*1 Sam* 16, 7).

**v. 10: “Żewġt irġiel, wieħed Fariżew u l-ieħor pubblikan, telgħu fit-tempju biex jitolbu.**

Għal darb’oħra għandna rakkont b’żewġ tipi ta’ personaġġi li l-qarrej jista’ jidentifika ruħu magħhom. Dan seħħ qabel fil-parabbola ta’ dak li bena daru fuq il-blat u l-ieħor fuq ir-ramel (ara *Lq* 6, 46-49), l-imġjieba tas-Samaritan u tal-levita u l-qassis (ara 10, 25-37), iż-żewġ ulied fil-parabbola tal-missier ħanin (ara 15, 11-32), id-differenza bejn il-lebbruż samaritan u d-disgħa l-oħra (ara 17, 11-18), iż-żewġ ħallelin imsallbin ma’ Ġesù (ara 23, 35-43). F’dan il-każ id-differenza bejntiehom mhix qiegħda f’dak li jagħmlu, imma fil-motivazzjoni. It-Tempju huwa post importanti fir-rakkont ta’ *Lq-Atti*. Il-vanġelu jibda u jintemm fit-Tempju, u min dan l-istess post jibda x-xandir tal-appsotli fl-*Atti*. Permezz ta’ Ġesù dan ma jibqax biss il-post tar-riti u l-preskrizzjonijiet, imma l-post fejn tista’ sseħħ relazzjoni awtentika ma’ Alla.

**v. 11: Il-Fariżew, wieqaf, talab hekk f’qalbu, «O Alla, niżżik ħajr li m’iniex bħall-bqija tal-bnedmin, ħalliela, inġusti, żienja, jew ukoll bħal dan il-pubblikan.**

Għal darb’oħra, il-problema mhix fil-ġesti jew fil-kliem. Il-fatt li l-Fariżew jibqa “wieqaf” ma jippreżenta l-ebda problema. Eż. *Lq* juża l-istess verb fit-talba ta’ Żakkew (ara 19, 8). Il-problema hija fl-atteġġjament, x’hemm fil-qalb. Hu jitlob “*pros heauton*” (trad. litterali “dwaru nnifsu”). Bħas-Samaritan li ġie mfejjaq, huwa jfaħħar lil Alla (“*eucharistō soi*”) iżda l-laqgħa tiegħu mhijiex mal-Feddej tiegħu imma miegħu nnifsu. Minflok li, bħal Marija, jagħraf il-kobor ta’ Alla (“*Ruħi tfaħħar il-kobor tal-Mulej* ... *Għax hu xeħet għajnejh fuq iċ-ċokon tal-qaddejja tiegħu*”) it-talba tieghu ssir okkażjoni biex – taħt l-effett tas-suppervja – jimmaġina li hu uniku u eċċezzjoni qalb kulħadd. Li wieħed ma jkunx “bħall-bqija” kienet aspirazzjoni reliġjuża qawwija f’dak iż-żmien: “... *kemm kont ’il quddiem fir-reliġjon Lhudija fost il-poplu tiegħi aktar minn sħabi kollha ta’ mpari, imġennen kif kont għat-tradizzjonijiet ta’ missirijieti”* (*Gal* 1, 14). Għalhekk irodd ħajr lil Alla għax laħaq l-idea tiegħu ta’ perfezzjoni reliġjuża: li jkun differenti mill-oħrajn (is-sagru, “*sacer*”, huwa dak li ġie “maqtugħ mill-bqija”). Għalhekk jista’ jħares b’disprezz lejn il-pubblikan (“*houtos*” huwa pronom dispreġjattiv, l-istess mod l-iben il-kbir tal-parabbola jitkellem minn ħuh [ara 15, 30]), għax l-istess preżenza tal-pubblikan li minħabba dnubietu jibqa ’l bogħod u jħabbat fuq sidru tikkonfermah li hu wasal bil-ħila tiegħu. Fir-reliġjon Lhudija kien hemm għarfien ta’ dan ir-riskju. Hillel iwissi: “*La tinqatax mill-bqija tal-ġemgħa, la tafdax fik innifsek ... la tiġġudikax lil sieħbek sakemm ma tkunx floku”* . Din hija l-“*ħmira tal-Fariżej*” (12, 1) li tista’ taffettwa kull relazzjoni ma’ Alla.

**v. 12: Jiena nsum darbtejn fil-ġimgħa u nħallas l-għexur ta’ kull ma ndaħħal.»**

Il-Fariżew ikompli jikkonferma x’inhi l-idea tiegħu ta’ reliġjon: li jkun aqwa minn ħaddieħor u jgħaddi lil kulħadd fl-isforzi tiegħu. L-għemil tiegħu jmur ferm ’l hemm minn dak li titlob il-Liġi (l-obbligu tas-sawm huwa ta’ darba fis-sena [ara *Lev* 16, 29], filwaqt li l-għexur kienu biss fuq ċerti prodotti [ara *Dt* 14, 22-23]. Iħoss il-ħtieġa li jippreżenta dan kollu quddiem Alla biex frott ta’ dan jikseb il-ġustifikazzjoni. L-esperjenza ta’ fidwa li għamel Pawlu kienet il-ħelsien minn din il-mentalità: “*Jiena ngħodd kollox bħala telf ħdejn il-qligħ kbir li hemm filli nagħraf lil Kristu Ġesù Sidi; minħabba fih ridt li nitlef kollox, u ngħodd kollox bħala knis, biex nirbaħ lil Kristu, u nkun ninsab fih*” (*Fil* 3, 8-9).

**v. 13: Iżda l-pubblikan, bilwieqfa fil-bogħod anqas biss ried jerfa’ għajnejh lejn is-sema, imma beda jħabbat fuq sidru u jgħid: «O Alla, ħenn għalija, għax jien midneb!»**

Anki l-pubblikan hu bilwieqfa. Imma l-atteġġjament tiegħu huwa differenti. F’*Lq* huwa l-karattru tipiku li jagħmel esperjenza tas-salvazzjoni. Bħall-iben iż-żgħir (ara 15, 20), l-għaxar lebbrużi (ara 17, 20), Pietru fil-palazz tal-qassis l-kbir (22, 54), id-dixxipli li marru jaraw lil Ġesu msallab (ara 23, 49), u d-dixxipli ta’ Emmaws (ara 24, 13), il-pubblikan jibqa “fil-bogħod”, kemm kemm jidħol fil-bitħa tal-Lhud. Dan il-bogħod mhuwiex biss id-distanza minn Alla, imma l-kapaċità li jiddistakka ruħu minnu nnifsu u jilqa’ l-ġdid. It-taħbit fuq is-sider (ġest li ma nsibuhx fl-AT) hija r-reazzjoni tal-ġemgħa xħin tirrealizza x’ġara tassew fuq is-salib (ara 23, 48). It-talba tiegħu hija l-istess bħal tal-għaxar lebbrużi (ara 17, 13) u tal-għama ta’ Ġeriko (ara 18, 38). Jitlob bħal min m’għandu xejn x’juri quddiem Alla, u joffri dan ix-xejn: “*Imsejken bniedem li jien! Min se jeħlisni minn dan il-ġisem tal-mewt? Niżżi ħajr lil Alla permezz ta' Ġesù Kristu Sidna!”* (Rum 7, 24-25).

**v. 14: Ngħidilkom jien li dan, u mhux l-ieħor, niżel id-dar iġġustifikat. Għax kull min jitkabbar, jiċċekken; u min jiċċekken, jitkabbar.”**

X’jiġifieri “iġġustifikat” (*dedikaiōmenos*)? “*The process of justification begins in God who is ‘upright’ and who ‘justifies’ the sinner as a result of what Christ has done for humanity. The sinner becomes* dikaios *and stands before God as ‘upright’, ‘acquitted’. For this reason Paul also speaks of Christ as ‘our uprightness’ (1 Cor 1, 30), since through his obedience many were are ‘upright’ (Rom 5, 19, cf. 1 Cor 6, 11; Rom 5, 18). Paul insists on the utter gratuity of this status before God because ‘all have sinned and fall short of the glory of God’ (Rom 3, 23). He even brings himself to assert that in all of this ‘we become the righteousness of God’ (2 Cor 5, 21), a bold assertion that states that God’s righteousness is communicated to us. This is ‘righteousness from God’ (Phil 3, 9); it is not our own (Rom 10, 3)*” (*NJBC,* 82:68).

L-aħħar kumment ta’ Ġesù idawwar il-parabbola fi twissija lid-dixxipli ta’ kull żmien. Wieħed jiġi iġġustifikat meta jafda inqas fih innifsu u fuq l-għemil tiegħu (“jitkabbar”) u jagħraf iktar iċ-ċokon tiegħu u jafda f’Alla.